Vorobelová, Slavěna, poslankyňa NR SR (2023-03-28):
Ďakujem veľmi pekne za slovo, pán predsedajúci. Poďme sa teda baviť vecne o tomto návrhu zákona, ktorým by každý volič dostal 500 eur za účasť vo voľbách. Viem, že na časť voličov ešte stále funguje hra na city ako Janko a Martinka, mafia, fašisti a podobne. Tento návrh môžem oceniť ako výborný predvolebný marketingový ťah, osobne by som ľuďom dopriala aj 1 500, 2-tisíc, 5-tisíc... (Reakcia navrhovateľa.) Prečo nie. Ale takéto devastačné atómovky Igora Matoviča budú mať nedozerné dopady na štátny rozpočet. V čase krízy, v ktorej Slovensko je, a kedy sa každým dňom prepadá na predposledné priečky štatistík v rôznych ukazovateľoch, je nemysliteľné takúto bombu schváliť. Vráťme sa však v čase. Do roku 2013, kedy práve Igor Matovič predkladal novelu zákona o politických stranách a hnutiach, zacitujem vám niečo, čo bolo v dôvodovej správe: „1. Zrušiť financovanie politických strán a hnutí zo štátneho rozpočtu. 2. Ušetriť značný objem finančných prostriedkov v štátnom rozpočte. 3. Zrušiť možnosť parlamentných politických strán a hnutí viesť volebnú kampaň, čo pomôže občanom, ktorí sa rozhodnú vstúpiť do boja s politickými stranami a hnutiami a tým zadosťučiniť demokracii a rovnosti šancí, keďže dnes sú tieto politické strany a hnutia vo výraznej mediálnej výhode. 4. Prinútiť politické strany a hnutia k zodpovednej politickej práci počas celého volebného obdobia a nespoliehať sa na ohlupovanie voličov predvolebnou kampaňou či kupovanie rozdávaním reklamných predmetov a občerstvenia. 5. Minimalizovať korupčné prostredie vytvorené počas volebnej kampane, kedy strany získavajú finančné prostriedky aj neoficiálnou cestou.“ Summa summarum tak teraz aj v súčasnosti predkladaný zákon je čisto-čisté ohlupovanie a kupovanie si voličov zo strany OĽANO. Kde bol Igor Matovič posledné tri roky, keď mal ústavnú väčšinu? Ak by to bolo pre neho dôležité, určite by sa to do programového vyhlásenia vlády vsunulo aj tento návrh z roku 2013. Teraz sa pozrime na fakty, aj keď už tu odznelo to stanovisko Ministerstva financií Slovenskej republiky, kde sa jasne uvádza, že ak by bola účasť rovnaká ako v parlamentných voľbách v roku 2020, ktorých sa zúčastnilo cca 2,9 mil. voličov, tak by to negatívne ovplyvnilo štátny rozpočet vo výške viac ako 1,4 mld. eur. Ale predpokladá sa, že ak by tento návrh prešiel, tak zúčastniť by sa mohlo 4,4 mil. oprávnených voličov, čo by malo negatívny dopad na štátny rozpočet takmer 2,2 mld. eur. Dopady by teda vo výdavkovej časti boli miliardové, avšak návrh už neobsahuje, odkiaľ by sa to vykrylo, odkiaľ by štát získal príjmy na túto srandu. Áno, bolo tu spomenuté, že časť by išla zo solidárneho príspevku, čiže zdanením rafinérií, avšak je to len nepatrná časť. Zvyšok – neviem. Čo by, koho by sme ďalej zdanili, ktoré firmy alebo aké dane a poplatky by sme pre ľudí vymysleli? Celý tento návrh je síce pekné predvolebné piár Igora Matoviča, mnohí mu aj uveria, že to myslí úprimne, odvážne a pre ľudí, ale Slovensko už vie za posledné tri roky, čo sa udeje aj vďaka týmto skvelým populistickým nápadom z dielne OĽANO. Ohlupovanie a kupovanie si voličov je síce v móde a, bohužiaľ, aj bežnou praxou, ale Slovensko potrebuje konečne odborný, triezvy, systémový prístup k riadeniu a k spravovaniu vecí verejných. Prečo, ako tu bolo povedané, neísť opačnou cestou, ak nám teda záleží na demokracii a chceme, aby všetci občania išli k urnám? Prečo neísť tou cestou, aby teda kto sa volieb nezúčastní, dostal pokutu alebo bol znevýhodnený? Toto by malo oveľa menší dopad na štátny rozpočet. Rada by som tento návrh podporila, ale moje ekonomické vzdelanie mi to nedovoľuje, kým Igor Matovič konkrétne vopred neuvedie, ako v štátnom rozpočte tento jeho skvelý sociálny nápad vykryje. Ďakujem veľmi pekne za pozornosť.